Topmatrieks: Adriaan wil keuses oop hou | Maroela Media
Topmatrieks: Adriaan wil keuses oop hou
Hy is geseënd met 'n talent om op sy voete te dink en te redeneer en daarom gaan Adriaan Rothmann van die Afrikaanse Hoër Seunskool in Pretoria vanjaar BRek LLB aan die Universiteit Stellenbosch studeer.
Dié slimkop het agt onderskeidings in die matriekeindeksamen gekry. Hy het A's gekry in Afrikaans, Engels, wiskunde, fisiese wetenskappe, geskiedenis, inligtingstegnologie, rekeningkunde en lewensoriëntering.
Hy het op sy studierigting besluit om sy opsies oop te hou. Hy was nog altyd goed in rekeningkunde, maar met 'n agtergrond in redenaars en 'n ma wat self prokureur is, oorweeg hy ook 'n loopbaan in die regte.
Adriaan het op skool aan rugby, debat en atletiek (800 m) deelgeneem. Sy ander belangstellings is staptogte in die natuur omdat hy en sy vriende baie fiks is. Hy lees ook graag en hou van die skrywer John Griffen se werk en ander fiksie.
Adriaan beskou homself as iemand wat baie mooi dink voor hy enigiets doen. Hy is egter ook iemand met veggees wat nie vir enigiets terugstaan nie.
As ek eendag 70 is, wil ek oor niks spyt wees nie.
Hy skryf sy eie sukses toe aan ure en ure se harde werk, laat nagte, vroeë oggende en min slaap.
Sy pa, Johann, 'n bourekenaar, en sy ma, Lezelle, 'n prokureur, is sy rolmodelle omdat hulle nog altyd vir hom 'n baie goeie voorbeeld gestel het.